༈ རྒྱལ་བ་ཀུན་འདུས་ཁྱབ་བདག་རོལ་པ་ལས། ཆོས་སྐྱོང་སྡེ་ལྔའི་བསང་མཆོད་སྔོན་མེད་གསར་སྐྲུན་ཕྲིན་ལས་མྱུར་མགྱོགས་གནམ་ལྕགས་འབར་བའི་ཐོག་རྒོད་ཅེས་བྱ་བ་བཞུགས་སོ།། །། ན་མོ་ཨེ་ཧཾ་ལོ་ཧ་བཛྲ་ཡེ། སྣང་སྲིད་ཟིལ་གནོན་པདྨ་ཐོད་ཕྲེང་རྩལ། །ཐུགས་ཀྱི་སྲས་མཆོག་བུདྡྷ་ཛྙཱ་ནའི་འཕྲུལ། །སྤྲུལ་པའི་གཏེར་ཆེན་གར་དབང་རྩ་གསུམ་གླིང་། །ཆོས་ཀྱི་རྒྱ་མཚོའི་ཞབས་པད་སྤྱི་བོར་ཁུར། །གང་དེའི་རིང་ལུགས་གསང་སྔགས་རྡོ་རྗེ་ཐེག །མཆོག་གི་བསྟན་པ་སྐྱོང་བའི་ཐ་ཚིག་གཉེར། །བསྟན་སྲུང་ཀུན་གྱི་རྣོ་མདེའུ་ཐོག་རྒོད་རྩལ། །དྲག་པོ་སྡེ་ལྔའི་བསང་མཆོད་བརྩམ་པ་ལ། །ཐོག་མར་བསང་གཞུང་བདག་བསྐྱེད་སྔོན་དུ་སོང་། །དེ་ལ་ས་མ་དྷི་ཡིས་ཁ་གསོ་ཤིང་། །མདུན་བསྐྱེད་སྐད་ཅིག་དྲན་རྫོགས་ངང་དུ་གསལ། །མཆོད་རྫས་དངོས་འབྱོར་བཀོད་ལེགས་ཡིད་སྤྲུལ་བྱ། །བཟང་ཤིང་ཕྱེ་མར་དྲི་བཟང་ཕུད་རྒོད་བཤམ། །ཡིད་སྤྲུལ་སྣང་སྲིད་ཁྱབ་པའི་དམིགས་འདུན་གསལ། །རྔ་རོལ་ཟི་ལྡིར་སྙན་བརྗིད་དབྱངས་དང་བཅས། །གསལ་བ་གསུམ་ལྡན་ངང་ནས་འདི་སྐད་དོ། ཧཱུྃ༔ དུར་ཁྲོད་མིང་ནི་ངེས་སུ་གང་ཞིག་བཅའ༔ འཛམ་གླིང་འདི་རུ་སྟོབས་བཅུས་མངའ་བསྒྱུར་བ༔ ས་མཚམས་འགོག་པའི་དམིགས་སུ་མ་མཆིས་པ༔ ཚངས་པའི་ཡུལ་ནས་སྡོང་པོའི་གླིང་འཇུག་པ༔ དཔལ་ཆེན་ནག་པོ་ཕྱག་བཞི་གཤེགས་སུ་གསོལ༔ ཐབས་ཤེས་མཁའ་ལ་རོལ་པའི་ཚུལ་འཆང་མ༔ ཡུམ་མཆོག་ཙཎྜི་མ་མོ་གཤེགས་སུ་གསོལ༔ ཕྱོགས་བཞི་མཚམས་དང་ལས་སུ་སྤྲུལ་པའི་ལྷ༔ ཡེ་ཤེས་མགོན་པོའི་ལྷ་ཚོགས་གཤེགས་སུ་གསོལ༔ ཧཱུྃ༔ ཤར་ཕྱོགས་འཛམ་གླིང་འཇིག་རྟེན་ཙཱ་རིའི་གནས༔ གཡའ་གངས་ལྷུན་སྙོགས་ནགས་ཚལ་སྤྲིན་ལྟར་འཁྲིགས༔ མ་མོ་མངོན་རྒྱུ་ཤ་ཟ་ལང་ལོང་རྒྱུག༔ དེ་འདྲའི་ཕོ་བྲང་དབང་སྒྱུར་ནག་པོ་ཆེ༔ བདུད་མགོན་ཞིང་སྐྱོང་ལྷ་ཚོགས་གཤེགས་སུ་གསོལ༔ ཧཱུྃ༔ དུག་མཚོ་ནག་པོ་རྦ་རླབས་ཕྱུར་མར་འཁྱིལ༔ སྟོང་གསུམ་འདི་རུ་འགྱུ་བའི་དྲག་རྩལ་ཅན༔ མྱུར་མགྱོགས་ཤུགས་འཆང་གནམ་ལྕགས་འོད་པོ་ཆེ༔ ཐོག་སེར་རྔམ་ཀློང་འགྱུ་བའི་ལས་བྱེད་པ༔ དྲང་སྲོང་གཟའ་མཆོག་ལྷ་ཚོགས་གཤེགས་སུ་གསོལ༔ ཧཱུྃ༔ ཁྲག་མཚོ་འཁྲུགས་པའི་གནས་ཆེན་ཟངས་རིའི་གླིང་༔ མཆོང་དམར་འགྱིངས་པའི་ཕོ་བྲང་ཁང་བཟང་ནས༔ གནོད་སྦྱིན་ཆེན་པོ་མི་བསྲུན་མཐུ་བོ་ཆེ༔ མངོན་སྤྱོད་མཛད་ཚེ་ཤན་པའི་ཚུལ་བཟུང་བ༔ བཙན་རྒོད་འབར་བའི་ལྷ་ཚོགས་གཤེགས་སུ་གསོལ༔ ཧཱུྃ༔ ཚངས་པའི་ཕོ་བྲང་འདོད་རྒུ་འབྱུང་བའི་གནས༔ དབང་ཕྱུག་ལྷ་ཡི་གཞལ་མེད་ལྟ་བུའི་ཁྱིམ༔ འཛམ་གླིང་དཀོར་མཛོད་སྤུངས་པའི་ཕོ་བྲང་ནས༔ སྐྱེ་འགྲོ་མངའ་སྒྱུར་ལས་བྱེད་དཀར་སྨུག་ཞལ༔ སྤྲུལ་པའི་ཆོས་རྒྱལ་འཁོར་བཅས་གཤེགས་སུ་གསོལ༔ ཧཱུྃ༔ གཞན་ཡང་དམ་ཅན་སྲུང་མ་དྲག་རྩལ་ཅན༔ གཏེར་ལ་དབང་ཞིང་སྔགས་ཀྱི་བསྟན་པ་སྲུང་༔ བཀའ་ཡི་ལས་བྱེད་མཐུ་ལྡན་མ་ལུས་པ༔ སྤྲུལ་པ་ཡང་སྤྲུལ་ཉིད་སྤྲུལ་ལ་སོགས་པ༔ ཆོས་སྐྱོང་ཡོངས་རྫོགས་འཁོར་བཅས་གཤེགས་སུ་གསོལ༔ པདྨ་ཉི་ཟླ་ཏི་ར་བརྩེགས་པའི་ཁྲིར། །གཙོ་འཁོར་འཚམས་པའི་གདན་ཁྲི་སོ་སོ་ལ། །བསང་མཆོད་བཞེས་སླད་དགྱེས་པའི་གར་གྱིས་བཞུགས། ཧཱུྃ། དཔལ་མགོན་དམ་ཅན་རྒྱ་མཚོའི་ལྷ་ཚོགས་ལ། །མཉེས་པའི་བསང་དང་གསོལ་མཆོད་འབུལ་བ་ནི། མི་བཟད་བསང་གི་དུད་སྤྲིན་འདོད་ཡོན་གཏེར།«་་་་་ཚིགས་རྐང་འདི་གུ་ཧྱས་བསབ། » །དབང་པོའི་མེ་ཏོག་ཤ་ཆེན་བསྲེགས་པའི་སྤོས། །རྐང་ཚིལ་ཞུན་མར་དམར་ཆེན་དྲི་ཆབ་གཏམས། །ཤ་ཁྲག་གཏོར་ཆེན་རྐང་གླིང་ཐོད་རྔའི་སྒྲ། །འདིས་ཀྱང་དམ་ཅན་རྒྱ་མཚོ་བསངས་གསོལ་ལོ། །དུམ་གཅིག་བྷནྡྷ་ཨ་མྲྀ་འོད་དཀར་འཕྲོ། །ལྕགས་ཟངས་སྣོད་མཆོག་བ་ལིཾ་ལྷུན་པོ་བརྗིད། །བུམ་རིལ་ཞལ་བུར་ཁྲག་ཆང་རྦ་རླབས་འཁྲུགས། །བསྟན་ལ་སྡང་བའི་ཞིང་བཅུ་དགྲ་བོ་ཡི། །ཤ་ཡི་རི་བོ་གསེར་རི་བདུན་ལྟར་བརྩེགས། །དཔལ་ལྡན་བླ་མའི་སྒོས་དགྲ་བདུད་རིགས་གི །སྙིང་ཁྲག་དྲོན་མོ་རོལ་པའི་མཚོ་ལྟར་འཁྱིལ། ཁྱད་པར་བདག་ལ་འཚེ་བའི་སྒེར་དགྲ་ཡི། །དབང་ལྔ་རུས་པ་བཅས་པའི་གྲམ་ཁྲོད་བརྡལ། །འདིས་ཀྱང་དམ་ཅན་རྒྱ་མཚོ་བསངས་གསོལ་ལོ། །མར་གད་ནེའུ་ལེ་ཤེལ་དང་བཻཌཱུརྻ། །པད་རཱག་གསེར་དངུལ་རིན་ཆེན་སྣོད་མཆོག་ཏུ། །འབྲས་ཕྱེ་དཀར་པོ་གངས་ཅན་རི་ལྟར་སྤུངས། །འབྲི་ཟལ་ཞོ་མར་བྲག་དཀར་རི་ལྟར་བརྗིད། །དཔག་བསམ་ལྗོན་པ་ཤང་དཀར་མདངས་བཟང་ཕུད། །མྱོས་བྱེད་གར་ཆང་འོ་ཞོ་དལ་འགྲོའི་རྒྱུན། །ནད་སེལ་རྣལ་རྒྱལ་ག་པུར་སི་ལ་སྨན། ཁྲེ་འབྲས་སོ་ཏིལ་གྲོ་སྲན་ཕུང་པོ་སྤུངས། །འདིས་ཀྱང་དམ་ཅན་རྒྱ་མཚོ་བསངས་གསོལ་ལོ། །སྦྲུལ་སྙིང་གོ་ཤི་ས་མཆོག་འབའ་ཞིག་ནག །ཨ་གར་གོ་སྙོག་བལ་ཤ་ཞི་བའི་ཤིང་། །སྟག་པ་རྒྱས་ཤིང་མཛོ་སེ་དབང་གི་ཤིང་། །གཡུ་ཤུག་དྲག་དང་འོམ་བུ་བདུད་རྩི་ཅན། །གསེར་གྱི་ཁུ་བར་འཕྲད་ཚེ་མེ་ལྕེ་ནི། །ཆུ་འཛིན་དྲྭ་བ་དབང་གཞུའི་ལང་ཚོ་ཅན། །དེ་ལས་བྱུང་བའི་རྒྱལ་སྲིད་རྫས་རྟགས་བརྒྱད། །གོ་དང་མཚོན་སྤྱད་ལྷབ་ལྷུབ་དར་ལིང་གོས། །ཟི་སྦུབ་རྔ་དུང་པི་ཝཾ་རྐང་གི་གླིང་། །རྒོད་སྒྲོ་ལྷ་རྫས་མདུང་རྒྱ་ལྡན་པའི་མདའ། །གཅོད་བྱེད་ཤང་ལང་རྔམ་བྱེད་མདུང་རིང་རྣོ། །སྟག་དོང་ཉག་ཕྲན་གཟིག་ཤུབས་རྣམ་རུ་མདུང་། །འདིས་ཀྱང་དམ་ཅན་རྒྱ་མཚོ་བསངས་གསོལ་ལོ། ཁྱུང་འབྲུག་མཁའ་ལྡིང་འདབ་ཆགས་བྱ་ཡི་རིགས། །སེང་གླང་སྟག་གཟིག་དོམ་དྲེད་སྡེར་ཆགས་རིགས། །བྱང་གཡག་ཤ་རྐྱང་གཙོད་སོགས་རི་དྭགས་རིགས། །སྦལ་སྦྲུལ་ཉ་དང་ཆུ་སྲིན་ཆུ་གནས་རིགས། །སྤུ་སྡུག་གྱི་ལིང་འཁྱོལ་ལྡན་དྲེལ་གྱི་ཁྱུ། །རྭ་རྒྱས་ཞོལ་ལྡན་གཡག་ལུག་ར་སྐྱེས་ཁྱུ། །ཞོ་རྒྱས་འབྲི་ཟལ་མཛོ་མོ་མ་ཧེའི་ཁྱུ། །མདོར་ན་སྣང་སྲིད་དཀོར་ནོར་མཐུན་རྫས་སོགས། །འདིས་ཀྱང་དམ་ཅན་རྒྱ་མཚོ་བསངས་གསོལ་ལོ། །དེ་ལྟར་དངོས་འབྱོར་ཡིད་སྤྲུལ་བསང་མཆོད་འདིས། །འཁོར་བཅས་དགྱེས་བསྐངས་དགྲ་ལྷའི་དཔའ་མཁར་བསྟོད། །བདག་ཅག་རྣམས་ལ་སྲུང་སྐྱོབ་སྡོངས་གྲོགས་མཛོད། ཧཱུྃ། དཔལ་ཆེན་ནག་པོ་ཕྱག་བཞི་ཡབ་ཡུམ་བསངས། །དཔལ་མགོན་སྡེ་བཞི་ཡབ་ཡུམ་འཁོར་བཅས་བསངས། །བྱ་རོག་གདོང་དང་ལས་བྱེད་སྒོ་སྐྱོང་བསངས། ཧཱུྃ། བདུད་མགོན་ཞི་སྐྱོང་སེང་གདོང་ཡབ་ཡུམ་བསངས། ལས་མཁན་སྤྲེལ་གདོང་བཾ་རོ་ཕོ་མོ་བསངས། །བཀའ་འཁོར་དྲེགས་པ་ལྷ་སྲིན་སྡེ་བརྒྱད་བསངས། །ལས་བྱེད་སྤྲུལ་པ་ཡང་སྤྲུལ་འཁོར་བཅས་བསངས། ཧཱུྃ། དྲང་སྲོང་ཆེན་པོ་གཟའ་མཆོག་ཡབ་ཡུམ་བསངས། །མྱུར་མགྱོགས་གཟའ་ཆེན་ཡབ་ཡུམ་རྣམ་བརྒྱད་བསངས། །གདོང་མོ་བཞི་དང་རྒྱུ་སྐར་ཉེར་བརྒྱད་བསངས། །སྤྲུལ་པ་ཡང་སྤྲུལ་གཟའ་བདུད་འཁོར་བཅས་བསངས། ཧཱུྃ། གནོད་སྦྱིན་བཙན་རྒོད་མེ་འོད་གདོང་ཅན་བསངས། །ལས་མཁན་མྱུར་མགྱོགས་སྡེ་བརྒྱད་མ་ལུས་བསངས། །སྤྲུལ་པ་བྱི་ལ་མཚལ་བྱའི་ཚོགས་བཅས་བསངས། ཧཱུྃ། དཀོར་བདག་ཆེན་པོ་དཔེ་ཧར་རྒྱལ་པོ་བསངས། །ཡུམ་མཆོག་སྨན་བཙུན་གནམ་སྨན་རྒྱལ་མོ་བསངས། །ཤེལ་གིང་དྲེགས་པ་དབང་སྡུད་སྐུ་ལྔ་བསངས། །སྤྲུལ་པ་ཡང་སྤྲུལ་ཉིད་སྤྲུལ་དཔུང་བཅས་བསངས། ཧཱུྃ༔ གཞན་ཡང་དམ་ཅན་མྱུར་མགྱོགས་ཐམས་ཅད་བསངས། །གཏེར་གྱི་བདག་དང་གཏེར་གནས་སྲུང་མ་བསངས། །ཡུལ་ལྷ་གཞི་བདག་མགུལ་ལྷ་དགེ་བསྙེན་བསངས། །མཆོད་འོས་བསྟོད་པར་འོས་པ་ཐམས་ཅད་བསངས། ཁྱེད་རྣམས་བསང་མཆོད་ཕུལ་བའི་དཔལ་ཡོན་གྱིས། །རྒྱལ་བསྟན་སྤྱི་དང་ཁྱད་པར་རྫོགས་ཆེན་བསྟན། །བསྟན་པ་འཛིན་སྐྱོང་སྤེལ་བའི་གྲྭ་སློབ་འཁོར། །འཁོར་འབངས་དད་པའི་མི་ནོར་འབྱོར་ལྡན་ཀུན། །ཀུན་རྟོག་ཉེར་འཚེའི་བར་ཆད་ཞི་བར་མཛོད། །མངའ་ཐང་ལོངས་སྤྱོད་དབྱར་མཚོ་ལྟར་རྒྱས་ཤིང་། ཁབ་ལེན་ལྕགས་བཞིན་སྣང་སྲིད་དབང་དུ་སྡུད། །རྩ་སྦུར་མེ་ལྟར་སྡང་དགྲ་དྲག་ཏུ་སྒྲོལ། །ཕ་རོལ་དམག་འཕན་ཕྱུག་ནོར་འདྲེན་པ་ན། །མི་ཕྱུགས་འཕན་དར་འཛམ་གླིང་དཔལ་གཡང་ཁུག །མི་སྙིང་སྟོང་ལ་རང་སྙིང་ཁེངས་པར་གྱིས། །བརྒྱ་ཡི་ག་ཕ་སྟོང་གི་ཞུར་པོ་མཛོད། །ཕ་རོལ་མི་དང་ལྕེ་བདེ་ཤག་འགྱེད་ན། །སྨྲ་དབང་དོན་གསལ་རྒྱལ་ཁ་ཁྱོད་ཀྱིས་སྩོལ། །མཚོན་བྱེད་ཚིག་གིས་རྣོ་ངར་ཤུགས་དྲག་པོས། །ཐད་ལངས་དམིགས་བྱའི་གློ་སྙིང་ཚལ་པར་ཐོངས། །ཕ་རོལ་དགྲ་ལ་མཐུ་རྩལ་དམག་འདྲེན་ན། །དཔུང་དང་རྣོ་མཚོན་གཟའ་རྒོད་ཐོག་མདའ་ཡིས། །རྡོ་རྗེའི་བྲག་རི་ཡིན་ཀྱང་ཕྱེ་མར་ཐོངས། །དཔའ་རྩལ་དར་འཕྲུ་རང་གི་ཐོབ་པར་གྱིས། །མདོར་ན་ཡིད་ལ་གང་དང་གང་བརྩམས་པ། །ཕྲིན་ལས་སྣ་ཚོགས་ཅི་དང་ཅི་བཅོལ་བ། །མ་ཐོགས་མྱུར་བ་ཉིད་དང་ཉིད་རྣམས་ཀྱིས། །པད་འབྱུང་བཀའ་ལྟར་མྱུར་ཞིང་མྱུར་བར་སྒྲུབས། ཁྱད་པར་སྔ་འགྱུར་ཟབ་གསང་རྡོ་རྗེ་ཐེག །མཁའ་འགྲོའི་གཏེར་རྒྱ་བརྒྱུད་པ་བྱིན་རླབས་ཅན། །མཁའ་ལ་རྡོ་རྗེ་རྭ་བ་བར་སྣང་ལ། །སྨན་རཀ་མཚོ་རྒྱས་ས་གཞིའི་དཀྱིལ་འཁོར་གྱི། །བཀྲག་མདངས་མ་ཉམས་གནུབས་སྟོན་ཛྙཱ་ནའི་འཕྲུལ། །པདྨ་གཏེར་བདག་གླིང་པའི་ཟབ་གཏེར་ཆོས། །འཛིན་འཆང་སྤེལ་བའི་གྲྭ་སློབ་སྦྱིན་བདག་བཅས། །འདིར་སྣང་རྫོགས་ལྡན་དཔལ་འབྱོར་དབྱར་མཚོ་རྒྱས། །མཐར་ཐུག་བླ་མེད་ཨ་ཏི་སྙིང་པོའི་མཆོག །སྨིན་གྲོལ་འབྲས་བུ་སྐད་ཅིག་རྩལ་རྫོགས་སྟེ། །རིགས་ཀྱི་ཁྱབ་བདག་པད་འབྱུང་ཉིད་འགྲུབ་པའི། །གྲོགས་དན་མེལ་ཚེ་གེགས་མེད་མཛད་དུ་གསོལ། ཅེས་པ་རིག་འཛིན་ཆེན་པོ་པདྨ་ཐོད་ཕྲེང་རྩལ་གྱི་ཡང་སྤྲུལ་གར་དབང་ལོ་ཧཱ་བཛྲའམ་སྤྲུལ་པའི་གཏེར་ཆེན་རྩ་གསུམ་གླིང་པ་ཆོས་ཀྱི་རྒྱ་མཚོས་བསམ་ཡས་མཆིམས་ཕུ་ཀེའུ་ཚང་ནས་གདན་དྲངས་པའི་ཐུགས་སྒྲུབ་བསམ་པ་ལྷུན་གྲུབ་ཀྱི་ཆོས་སྐོར་ལས་བྱུང་བའི་བསྟན་སྲུང་དྲག་པོ་སྡེ་ལྔའི་བསང་མཆོད་གསར་དུ་བསྐྲུན་པ་ཕྲིན་ལས་མྱུར་མགྱོགས་གནམ་ལྕགས་འབར་བའི་ཐོག་རྒོད་ཅེས་བྱ་བ་འདི་བཞིན་དགོས་ཞེས་བླ་མ་དམ་པ་ལུང་དང་རིགས་པའི་དཔལ་ཡོན་རྒྱ་མཚོ་མངོན་དུ་རྒྱས་ཤིང་། ཁྱད་པར་གཏེར་ཆེན་ཉིད་ཀྱི་ཟབ་ཆོས་ལ་ཐུགས་བཞེད་སྤྲོ་བ་གུ་རུ་ཨཱརྻ་དྷྭ་ཛ་ཞེས་པས་གསུང་ལྷ་རིགས་དཀར་པོའི་རྒྱ་རྟགས་ཉམས་མེད་གཙུག་ཏུ་སོན་པ་དང་མཚུངས་བྲལ་དད་ལྡན་གཅིག་གིས་དར་ལྕོག་དཀར་པོ་ཁུར་བྱུང་བ་དང་ལྷན་ཅིག་བྱུང་བས། བསྟན་པ་དར་བའི་རྟེན་འབྲེལ་དུ་ངོས་འཛིན་ཞིང་ལྷ་དང་བླ་མར་འདུན་པ་རྩེ་གཅིག་དུ་དྲིལ་ཏེ། ཡི་གེའི་རིས་སུ་བྲིས་པས་ཟབ་ཆོས་བསྲེ་བསླད་ཀྱི་ནོངས་པ་མཆིས་ན་སྒོ་གསུམ་གུས་པ་ཁོ་ནས་བཤགས་ཤིང་། དགེ་བས་བསྟན་དང་བསྟན་འཛིན་གྱི་ཞབས་པད་བསྟན་ཅིང་ཅི་སྲིད་ཐོས་བསམ་སྒོམ་པའི་འཁོར་ལོ་རྒྱུན་ཆད་མེད་པར་དྲི་གཞོན་ཤུགས་ཀྱིས་སྤྱོད་པར་ཤོག །ཅེས་སྨོན་ལམ་དང་བཅས་སྔགས་བཙུན་མིང་ཕྲིན་ལས་ཐོགས་མེད་རྩལ་ལམ་ཨོ་རྒྱན་བསྟན་འཛིན་ཞེས་པས་སྨིན་དྲུག་ཉ་བའི་དམར་ཕྱོགས་རེས་གཟའ་སྤེན་པ་དང་ཟླ་བ་འཁྱུད་པ་སྣར་མ་ལྷན་ཅིག་འགྲུབ་སྦྱོར་ཉིན་བྲིས་པ་དགེ་ལེགས་འཕེལ་ལོ།། །།